BG Официален вестник на Европейския съюз L 13/24

РЕГЛАМЕНТ (ЕС) 2018/75 НА КОМИСИЯТА

от 17 януари 2018 година

за изменение на приложението към Регламент (ЕС) № 231/2012 за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета, по отношение на спецификациите на микрокристална целулоза (E 460(i))

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 14 от него,

като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 5 от него,

като има предвид, че:

(1) С Регламент (ЕС) № 231/2012 на Комисията (3) се определят спецификациите на добавките в храните, включени в списъците в приложения II и III към Регламент (ЕО) № 1333/2008.

(2) Тези спецификации могат да бъдат актуализирани в съответствие с общата процедура, посочена в член 3, параграф 1 от Регламент (ЕО) № 1331/2008, по инициатива на Комисията или при постъпване на заявление.

(3) На 8 февруари 2016 г. бе подадено заявление за изменение на спецификациите на добавката в храните микрокристална целулоза (E 460(i)). На държавите членки бе предоставен достъп до заявлението в съответствие с член 4 от Регламент (ЕО) № 1331/2008.

(4) По отношение на разтворимостта в настоящата спецификация на добавката в храните микрокристална целулоза (E 460(i)) се посочва „Неразтворима във вода, етанол, етер и разредени минерални киселини. Слабо разтворима в разтвор на натриева основа“.

(5) Подателят на заявлението изисква разтворимостта на тази добавка в храните да се измени по следния начин: „Неразтворима във вода, етанол, етер и разредени минерални киселини. Практически неразтворима или неразтворима в разтвор на натриева основа“.

(6) В становището си от 24 януари 2017 г. (4) Европейският орган за безопасност на храните („Органът“) стигна до заключението, че изменението на спецификацията по отношение на разтворимостта на микрокристална целулоза (E 460(i)), предложено от заявителя, не поражда опасения, свързани с безопасността. Органът обаче препоръча в спецификациите на ЕС да се посочи концентрацията на разтвора на натриева основа, която ще се използва в изпитването за разтворимост, да се посочи в спецификациите на ЕС.

(7) Поради това е целесъобразно описанието на разтворимостта на добавката в храните микрокристална целулоза (Е 460(i)) в разтвор на натриева основа (концентрация: 50 g NaOH/L) да бъде изменено на „практически неразтворима или неразтворима“.

(8) Поради това Регламент (ЕС) № 231/2012 следва да бъде съответно изменен.

(9) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложението към Регламент (ЕС) № 231/2012 се изменя в съответствие с приложението към настоящия регламент.

Член 2

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки.

Съставено в Брюксел на 17 януари 2018 година. За Комисията Председател Jean-Claude JUNCKER

(1) ОВ L 354, 31.12.2008 г., стр. 16.

(2) ОВ L 354, 31.12.2008 г., стр. 1.

(3) Регламент (ЕС) № 231/2012 на Комисията от 9 март 2012 г. за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета (ОВ L 83, 22.3.2012 г., стр. 1).

(4) EFSA ANS Panel (EFSA Panel on Food Additives and Nutrient Sources added to food), 2017. Safety of the proposed amendment of the specifications for microcrystalline cellulose (E 460(i)) as a food additive [Експертна група на ЕОБХ по добавките в храните и източниците на хранителни вещества, добавени в храните (ANS), 2017; Безопасност на предложеното изменение на спецификациите за микрокристална целулоза (E 460(i)) като добавка в храните]. EFSA Journal (Бюлетин на ЕОБХ) 2017; 15(2):4699, 7 стр., doi:10.2903/j.efsa.2017.4699.